Frank Jensen (S), 2002-04-12:
Ja, det er jo en succeshistorie, vi i dag har til behandling her i Folketinget, nemlig etablering af Center for Videregående Uddannelse.
Derfor er det vores principielle opfattelse, at det er en dårlig skik at foreslå en ændring så kort tid efter, at man har fået vedtaget en lov, som er en succes, og hvor mange ude i det ganske land både lokale kræfter og institutionskræfter bliver sat ind på nu at realisere det, som fremgår af lovens bemærkninger allerede er skabt, nemlig 18 godkendelser af CVU'er og 5, der har fået forhåndsgodkendelse på baggrund af regionale drøftelser blandt de 75 mellemlange og videregående uddannelsesinstitutioner inden for Undervisningsministeriet og deres dialog med amtskommunerne om indlæggelse af også sygepleje- og radiografuddannelsen.
Vi taler altså her om en virkelig succes, og jeg er sikker på, at det ikke kun er i Socialdemokratiet, at vi glæder os over, at vi her har fået skabt et uddannelsespolitisk og regionalpolitisk perspektiv i at sikre, at der er et udbud af mellemlange uddannelser ud over det ganske land.
Derfor vil vi fra Socialdemokratiets side være positive over for ministerens lovgivning om at strække perioden, hvorunder man kan være et betinget godkendt CVU, ud over de 5 år, men det er alene under den forudsætning, at ministeren lover os, at der så er skabt politisk ro om den udvikling, der er i gang.
Kan ministeren give os en garanti for, at det er der, og
at det alene er dette lovforslag, som ministeren vil komme med på CVU-området i overskuelig fremtid, for nu må processen få lov at køre derude i samspillet med de lokale kræfter og ministeriet, ja, så vil vi bidrage positivt til at sikre, at vi får den brede parlamentariske tilslutning til videreførelsen af processen lokalt.
Hvis ministeren kan give den garanti, ja, så vil vi love at være positive under den videre behandling af ministerens lovforslag.
For så vidt angår den del, der retter sig mod rådsstrukturen ude på institutionerne, ja, så vil vi også her være positive under den forudsætning, at vi også her sikrer os, at vi ikke sætter de studerendes og medarbejdernes indflydelse over styr, og at vi her ikke svækker den indflydelse, som vil være helt naturlig, når det drejer sig om indflydelse på de relevante dele for studerende og medarbejdere på de enkelte CVU'er. Vi har ikke noget imod, at man laver lokale strukturer, at man dækker lokale behov og ikke fastlægger det så snævert
men det er klart under den forudsætning, at det ikke angriber demokratiet og indflydelsen på den enkelte institution, og det vil vi gerne under udvalgsbehandlingen blive overbevist om ikke sker.
For så vidt angår ophævelsen af loven om Danmarks Forvaltningshøjskole og lov om Skovskolen, kan vi tilslutte os den del af lovforslaget, sådan at vi sikrer, at de to institutioner med det uddannelsesudbud, de har, kan integreres i lov om selveje, og hvis det kan ske på en hensigtsmæssig og ordentlig vis, sådan at de to uddannelsesinstitutioner kan videreføre de allerede igangværende aktiviteter og også udvikle dem, ja, så vil vi også kunne stemme for den del af lovforslaget.
Vi lover ministeren, at hvis ministeren kan give os de tilstrækkelige garantier for, at ministeren nu vil give institutionerne ro og arbejde for, at vi får en bred parlamentarisk enighed omkring CVU, så vil vi stemme for lovforslaget til sidst.